घुंघरुओं की झंकार, ढोलक की थाप और सामूहिक रूप से एक ही स्वर-ताल में नृत्य करते कलाकार ये दृश्य है, संस्कृति विभाग की ओर से हर वर्ष आयोजित होने वाले पाँच दिवसीय प्रतिष्ठा समारोह लोकरंग का| जहाँ अलग – अलग राज्यों से आए हुए कलाकारों ने एक ही मंच पर अपनी संस्कृति और लोकपरंपरा की झलक भोपालवासियों को दिखलायी।बीएचईएल दशहरा मैदान में चल रहे “लोकरंग” उत्त्सव में प्रतिदिन जनसमान्य के लिए कई सांस्कृतिक गतिविधियाँ आयोजित की जा रही हैं आज 29 जनवरी को मेला प्रांगण में बच्चों के लिए आयोजित उल्लास श्रृंखला के तीसरे और समापन दिवस आज हिमांशु बाजपेयी और अंकित चड्ढा के द्वारा प्रस्तुत ‘दास्तान टोलबूथ की’ का बच्चों ने ताली बजाकर स्वागत किया। उन्होंने एक दिलचस्प किस्सा सुनाया और जो हौसलेमन्द और हुनर के पक्के बच्चों की बात कहता है। मंच पर दोनों ही प्रस्तुतकर्ताओं ने परस्पर एक-दूसरे की बात को आगे विस्तार देते हुए ऐसी रोचक कथा कही कि बच्चे ध्यानपूर्वक उसे सुनते रहे। उसके पश्चात मिट्टी शिल्पकार देवीलाल पाटीदार ने बच्चों को मिट्टी के खिलौने और आकार गढ़ने में मार्गदर्शन प्रदान किया। बच्चों से उन्होंने कहा कि एक लड्डू बराबर मिट्टी हाथ में लेकर जो मन कहे वो आकार गढ़ो। उन्होंने बच्चों को इस बात के लिए भी प्रेरित किया कि उतनी ही मिट्टी में आकृति बनाओ, बिना अतिरिक्त मिट्टी लगाये। बच्चों ने इस तरह से सुन्दर-सुन्दर शिल्प बनाये, छोटे छोटे आकार गढ़े। पाटीदार स्वयं भी बच्चों के पास जा जाकर उनको सुझाते रहे। इसी प्रकार कार्तिक शर्मा ने कागज के खिलौने बनाने की विधि बतलाकर और प्रेरित कर बच्चों से तरह तरह के काम कराये। बच्चों ने इस हुनर को भी खूब रुचि लेकर सीखा। आज भी लगभग 200 से ज्यादा बच्चे, उनके अविभावक और शिक्षक उपस्थित रहे।